আমাদের সড়ক-মহাসড়কে নৈরাজ্য চলছে। যাত্রী মেরে পানিতে ফেলে দেওয়া হচ্ছে। সর্বশেষ দু'জন শিক্ষার্থীকে বাসচাপা দিয়ে মেরে ফেলা হলো। পরিস্থিতি সামাল দেওয়ার জন্য সরকার শিক্ষা প্রতিষ্ঠান গত বৃহস্পতিবার ছুটি ঘোষণা করল। ওই দিন আবহাওয়াও খারাপ ছিল। কিন্তু ছুটি-বৃষ্টি অগ্রাহ্য করে রাজপথে নেমে এলো শিক্ষার্থীরা, যাদের সিংহভাগই কোমলমতি। সারাদেশে ছড়িয়ে পড়ল শান্তিপূর্ণ আন্দোলন। এতদিন ধরে আমরা যা করতে পারিনি তারা তা করে দেখিয়েছে। তারা এও শেখাল যে, এদেশে আইন-শৃঙ্খলা রক্ষা করা, নিয়ম রক্ষা করা সম্ভব। তারা আমাদের অনেক ব্যাপারেই পথনির্দেশনা দিয়েছে। তারা যা করেছে এতে তারা অভিনন্দন পাওয়ার যোগ্য। শিক্ষার্থীরা কি ঘুম ভাঙাতে পেরেছে দায়িত্বশীলদের? তবে তারা স্পষ্ট করে জানিয়ে দিয়েছে, অনিয়ম-বিশৃঙ্খলা চলবে না। কেউই আইনের ঊর্ধ্বে নন- এও তারা স্পষ্ট করে মনে করিয়ে দিয়েছে। তাদের বার্তাগুলো আমলে নিতে হবে। এরাই আমাদের ভবিষ্যৎ। তারা আমাদের চোখে আঙুল দিয়ে দেখিয়ে দিয়েছে দুর্নীতিবাজ, ক্ষমতাবান, স্বেচ্ছাচারীদের তারা মানবে না। তাদের বিবেক স্বচ্ছ। তারা সুনীতির যেমন চর্চা করে, তেমনি মানুষের প্রতি শ্রদ্ধাবোধও পোষণ করে। তাদের সব বার্তাই খুব স্পষ্ট।